SKLEP SPLOŠNEGA SODIŠČA (pritožbeni senat)
z dne 17. marca 2011
Zadeva T‑44/10 P
Luigi Marcuccio
proti
Evropski komisiji
„Pritožba – Javni uslužbenci – Uradniki – Socialna varnost – Povračilo zdravstvenih stroškov – Obveznost obrazložitve – Akt, ki posega v položaj – Očitno neutemeljena pritožba“
Predmet:      Pritožba zoper sklep Sodišča za uslužbence Evropske unije (prvi senat) z dne 25. novembra 2009 v zadevi Marcuccio proti Komisiji (F‑11/09), s katero se predlaga razveljavitev tega sklepa.
Odločitev:      Pritožba se zavrne. Luigi Marcuccio nosi svoje stroške in stroške, ki jih je v okviru tega postopka priglasila Evropska komisija.
Povzetek
1.      Uradniki – Odločba, ki posega v položaj – Obveznost obrazložitve – Obseg
(Kadrovski predpisi za uradnike, člen 25)
2.      Uradniki – Akt, ki posega v položaj – Pojem – Zavrnitev zahtevka za stoodstotno povračilo zdravstvenih stroškov po zavrnitvi priznanja obstoja hude bolezni – Izključitev
(Kadrovski predpisi za uradnike, člen 90)
1.      Namen obveznosti obrazložitve je po eni strani zainteresirani osebi dati na voljo dovolj podatkov za ugotovitev, ali je odločitev utemeljena in ali vsebuje napake, na podlagi katerih bi lahko izpodbijala njeno zakonitost, ter po drugi strani sodišču omogočiti izvajanje nadzora nad zakonitostjo odločbe. Upoštevna obrazložitev za presojo zakonitosti sporne odločbe je tudi obrazložitev v odločbi, s katero je bila zavrnjena pritožba.
(Glej točki 32 in 33.)
Napotitev na: Sodišče, 26. november 1981, Michel proti Parlamentu, 195/80, Recueil, str. 2861, točka 22; Splošno sodišče, 8. september 2009, ETF proti Landgren, T‑404/06 P, ZOdl., str. II‑2841, točka 108; Splošno sodišče, 9. december 2009, Komisija proti Birkhoffu, T‑377/08 P, točka 64; Splošno sodišče, 21. junij 2010, Meister proti UUNT, T‑284/09 P, točka 21.
2.      Če ne obstajajo novi elementi, zavrnitev zahtevka za stoodstotno povračilo zdravstvenih stroškov, ki ga uradnik vloži po tem, ko organ za imenovanja ne prizna, da je zbolel za hudo boleznijo, zaradi katere je upravičen do takega povračila v skladu s členom 72 Kadrovskih predpisov, ni akt, ki posega v položaj, ker nikakor ne spreminja pravnega položaja zainteresirane stranke.
(Glej točko 45.)
Napotitev na: Splošno sodišče, 9. september 2008, Marcuccio proti Komisiji, T‑143/08, točke od 39 do 41, in Marcuccio proti Komisiji, T‑144/08, točke od 32 do 34, potrjena s sodbama Sodišča z dne 9. decembra 2009, Marcuccio proti Komisiji, C‑513/08 P, točka 53, in Marcuccio proti Komisiji, C‑528/08 P, točka 44.